CELEX: 32022D0784
Language: hr
Date: 2022-05-17 00:00:00
Title: Provedbena odluka Komisije (EU) 2022/784 оd 17. svibnja 2022. o izmjeni Provedbene odluke (EU) 2019/1202 u pogledu usklađenih normi za mlaznice, ispitne zahtjeve i dimenzije sustava za punjenje lakih i teških vozila UNP-om te za sustave sprečavanja eksplozije (Tekst značajan za EGP)

19.5.2022   
               
               
                  HR
               
               
                  Službeni list Europske unije
               
               
                  L 140/8
               
            
         PROVEDBENA ODLUKA KOMISIJE (EU) 2022/784
         оd 17. svibnja 2022.
         o izmjeni Provedbene odluke (EU) 2019/1202 u pogledu usklađenih normi za mlaznice, ispitne zahtjeve i dimenzije sustava za punjenje lakih i teških vozila UNP-om te za sustave sprečavanja eksplozije
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (1), a posebno njezin članak 10. stavak 6.,
         budući da:
         
                     (1)
                  
                  
                     U skladu s člankom 12. Direktive 2014/34/EU Europskog parlamenta i Vijeća (2) za proizvode koji su u skladu s usklađenim normama ili dijelom usklađenih normi na koje se upućuje u objavama u Službenom listu Europske unije pretpostavlja se da su u skladu s bitnim zdravstvenim i sigurnosnim zahtjevima iz Priloga II. koji su obuhvaćeni tim normama ili dijelovima tih normi.
                  
               
                     (2)
                  
                  
                     Komisija je dopisom BC/CEN/46-92 – BC/CLC/05-92 od 12. prosinca 1994. podnijela zahtjev Europskom odboru za normizaciju (CEN) i Europskom odboru za elektrotehničku normizaciju (Cenelec) za sastavljanje i reviziju usklađenih normi za potrebe Direktive 94/9/EZ Europskog parlamenta i Vijeća (3) (dalje u tekstu.„zahtjev”). Ta je direktiva zamijenjena Direktivom 2014/34/EU bez izmjena bitnih zdravstvenih i sigurnosnih zahtjeva iz Priloga II. Direktivi 94/9/EZ. Ti su zahtjevi trenutačno utvrđeni u Prilogu II. Direktivi 2014/34/EU.
                  
               
                     (3)
                  
                  
                     Od CEN-a i Cenelec-a zatraženo je da sastave nove norme za projektiranje i ispitivanje opreme za uporabu u potencijalno eksplozivnim atmosferama, kako je navedeno u poglavlju I. programa za normizaciju dogovorenog između CEN-a, Cenelec-a i Komisije, priloženog zahtjevu. Od CEN-a i Cenelec-a zatraženo je i da revidiraju postojeće norme radi njihova usklađivanja s bitnim zdravstvenim i sigurnosnim zahtjevima iz Direktive 94/9/EZ.
                  
               
                     (4)
                  
                  
                     CEN je na temelju tog zahtjeva sastavio sljedeće usklađene norme: EN 13760:2021 – Oprema i pribor za UNP – Sustav za punjenje lakih i teških vozila UNP-om – Mlaznice, ispitni zahtjevi i dimenzije i EN 14373:2021 – Sustavi sprečavanja eksplozije.
                  
               
                     (5)
                  
                  
                     Komisija je zajedno s CEN-om ocijenila jesu li norme EN 13760:2021 i EN 14373:2021 u skladu sa zahtjevom.
                  
               
                     (6)
                  
                  
                     Norme EN 13760:2021 i EN 14373:2021 ispunjavaju zahtjeve koji se njima trebaju obuhvatiti i koji su utvrđeni u Prilogu II. Direktivi 2014/34/EU. Stoga je upućivanja na te norme primjereno objaviti u Službenom listu Europske unije.
                  
               
                     (7)
                  
                  
                     Norma EN 13760:2021 zamjenjuje normu EN 13760:2003, a norma EN 14373:2021 zamjenjuje normu EN 14373:2005. Stoga iz serije C Službenog lista Europske unije treba povući upućivanja na norme EN 13760:2003 i EN 14373:2005 objavljena u Komunikaciji Komisije (2018/C 371/01) (4).
                  
               
                     (8)
                  
                  
                     Kako bi se proizvođačima dalo dovoljno vremena da prilagode svoje proizvode revidiranim verzijama normi EN 13760:2003 i EN 14373:2005, potrebno je odgoditi povlačenje upućivanja na te norme.
                  
               
                     (9)
                  
                  
                     U Prilogu I. Provedbenoj odluci Komisije (EU) 2019/1202 (5) navode se upućivanja na usklađene norme sastavljene za potrebe Direktive 2014/34/EU. Kako bi upućivanja na sve usklađene norme izrađene za potrebe Direktive 2014/34/EU bila navedena u jednom aktu, upućivanja na usklađene norme EN 13760:2021 i EN 14373:2021 trebalo bi uvrstiti u taj prilog.
                  
               
                     (10)
                  
                  
                     U Prilogu II. Provedbenoj odluci (EU) 2019/1202 navode se upućivanja na usklađene norme sastavljene za potrebe Direktive 2014/34/EU koja se povlače iz serije C Službenog lista Europske unije. Upućivanja na usklađene norme EN 13760:2003 i EN 14373:2005 trebalo bi uvrstiti u taj prilog.
                  
               
                     (11)
                  
                  
                     Provedbenu odluku (EU) 2019/1202 trebalo bi stoga na odgovarajući način izmijeniti.
                  
               
                     (12)
                  
                  
                     Sukladnost s usklađenom normom stvara pretpostavku sukladnosti s odgovarajućim bitnim zahtjevima iz zakonodavstva Unije o usklađivanju od datuma objave upućivanja na takvu normu u Službenom listu Europske unije. Ova bi Odluka stoga trebala stupiti na snagu na dan objave,
                  
               DONIJELA JE OVU ODLUKU:
         
            Članak 1.
            Provedbena odluka (EU) 2019/1202 mijenja se kako slijedi:
            
                        1.
                     
                     
                        Prilog I. mijenja se u skladu s Prilogom I. ovoj Odluci;
                     
                  
                        2.
                     
                     
                        Prilog II. mijenja se u skladu s Prilogom II. ovoj Odluci.
                     
                  
         
            Članak 2.
            Ova Odluka stupa na snagu na dan objave u Službenom listu Europske unije.
         
         
            Sastavljeno u Bruxellesu 17. svibnja 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 316, 14.11.2012., str. 12.
         
         
            (2)  Direktiva 2014/34/EU Europskog parlamenta i Vijeća od 26. veljače 2014. o usklađivanju zakonodavstava država članica u odnosu na opremu i zaštitne sustave namijenjene za uporabu u potencijalno eksplozivnim atmosferama (SL L 96, 29.3.2014., str. 309.).
         
            (3)  Direktiva 94/9/EZ Europskog parlamenta i Vijeća od 23. ožujka 1994. o usklađivanju zakonodavstava država članica u odnosu na opremu zaštitne sustave namijenjene za uporabu u potencijalno eksplozivnim atmosferama (SL L 100, 19.4.1994., str. 1.).
         
            (4)  Komunikacija Komisije (2018/C 371/01) u okviru provedbe Direktive 2014/34/EU Europskog parlamenta i Vijeća o usklađivanju zakonodavstava država članica u odnosu na opremu i zaštitne sustave namijenjene za uporabu u potencijalno eksplozivnim atmosferama (Objava naslova usklađenih normi i upućivanja na njih u okviru zakonodavstva Unije o usklađivanju) (SL C 371, 12.10.2018., str. 1.)
         
            (5)  Provedbena odluka Komisije (EU) 2019/1202 оd 12. srpnja 2019. o usklađenim normama za opremu i zaštitne sustave namijenjene za uporabu u potencijalno eksplozivnim atmosferama koje su izrađene radi potpore Direktivi 2014/34/EU Europskog parlamenta i Vijeća (SL L 189, 15.7.2019., str. 71.).
      
      
         
            PRILOG I.
            U Prilogu I. Provedbenoj odluci (EU) 2019/1202 dodaju se sljedeći unosi:
            
               
                           Br.
                        
                        
                           Upućivanje na normu
                        
                     
                           „10.
                        
                        
                           EN 13760:2021
                           Oprema i pribor za UNP – Sustav za punjenje lakih i teških vozila UNP-om – Mlaznice, ispitni zahtjevi i dimenzije
                        
                     
                           11.
                        
                        
                           EN 14373:2021
                           Sustavi sprečavanja eksplozije”
                        
                     
         
      
      
         
            PRILOG II.
            U Prilogu II. Provedbenoj odluci (EU) 2019/1202 dodaju se sljedeći unosi:
            
               
                           Br.
                        
                        
                           Upućivanje na normu
                        
                        
                           Datum povlačenja
                        
                     
                           „9.
                        
                        
                           EN 13760:2003
                           UNP sustav punjenja za lagana i teška vozila – Pištolji, ispitni zahtjevi i dimenzije
                        
                        
                           19. studenoga 2023.
                        
                     
                           10.
                        
                        
                           EN 14373:2005
                           Sustavi sprječavanja eksplozije
                        
                        
                           19. studenoga 2023.”